《续催日鼓谣》
明代·吴斌

胡为乎六龙？斜飞于若木之金天，复沈沦于西溟澒洞之重
渊。
日车摧颓势将堕，但闻惊天伐鼓，砰轰喧阗。
恨无鲁阳所挥之神戈，又无羲和所执之神鞭。
徒看光景入海去，惟有雪山千叠春雷喧。
日已溺，谁能援？似将宇宙入冥昧，魑魅泣雨神啼烟。
烟雨暮，何由晨？肆鬼怪，愁天人。
有美二子超凡伦，凝丹泣血惊苍旻。
欲攀天上万丈之玉绳，揽此波中咫尺之金轮。
力不及，情难伸。
歌日鼓，悲无垠。
空有蛟龙之翰麟鸾之文，照耀今古诚足珍，心比卫精谁复
陈！至今阴气毒天地，几时六合回阳春。
吾闻东方乃有扶桑之君，阳谷之神，可以返日驭，升天门
，过黄道，御紫宸。
安得回光洞照下土之盲人，神君精感应相邻。
忽尔金鸡啼白东海天，朱光飞射开幽玄，鼓声惊倒三山巅
。
白日曙，青阳生。
出海屿，游天京。
四方咸睹晓色清，麟胎凤矰含精英。
圣皇钦天建太平，作《韶》、《武》，吟箫笙，譬若日鼓
腾天声。
乾坤上下俱清宁，亿年万世同光明。

作者简介：字韫中，休宁人，平阳县主簿。